
ΔΕΛΤΙΟ ΤΥΠΟΥ 2
Το ΕΣΥ βρίσκεται στην καλύτερη κατάσταση από ποτέ. Το αφήγημα αυτό σίγουρα δεν ισχύει για το Γ.Ν. Λαμίας.
1. 2019: 109 ΜΟΝΙΜΟΙ ΚΑΙ ΕΠΙΚΟΥΡΙΚΟΙ και 1 ΑΠΥ : Σύνολο 110
ΙΟΥΛΙΟΣ 2026: 91 ΜΟΝΙΜΟΙ ΚΑΙ ΕΠΙΚΟΥΡΙΚΟΙ 7 ΑΠΥ: Σύνολο 98
Είναι φανερό ότι οι γιατροί συνολικά είναι λιγότεροι, παρά την αύξηση των ιδιωτών. Τονίζουμε ότι οι ειδικευόμενοι είναι εκπαιδευόμενοι γιατροί με μεγάλη προσφορά στο ΕΣΥ αλλά χωρίς δυνατότητα εκτέλεσης πράξεων χωρίς εποπτεία.
Δεν προσμετρούνται στον συνολικό αριθμό, ο οποίος σύμφωνα με τον παρόντα οργανισμό θα έπρεπε να είναι 163.
1. Μερικά παραδείγματα λειτουργίας κλινικών τον Ιούλιο του 2026: ΠΝΕΥΜΟΝΟΛΟΓΙΚΗ: με 1 ιατρό ΕΣΥ ( ενώ το 2019 υπήρχαν 6). 
ΠΑΙΔΙΑΤΡΙΚΗ: με 1 ιατρό ΕΣΥ και 1 επικουρικό (ενώ 2019 υπήρχαν 6)
ΤΕΠ:  με 2 ιατρούς του ΕΣΥ και τέσσερις ιδιώτες με παροχή υπηρεσιών για κάποιες εφημερίες (ενώ το 2019 υπήρχαν 9). 
ΟΥΡΟΛΟΓΙΚΗ: με 2 ιδιώτες ιατρούς, με όποια διοικητικά και άλλα θέματα προκύπτουν από αυτή τη μορφή λειτουργίας μιας κλινικής του ΕΣΥ. 
ΠΑΘ/ΑΝ: με 1 ιατρό ΕΣΥ και 1 ιδιώτη. 
Οφθαλμολογική: με 1 ιατρό ΕΣΥ. 
ΠΑΘΟΛΟΓΙΚΗ: πρακτικά με 4 ιατρούς ΕΣΥ με πληρότητα μεγαλύτερη του 100%.  ΧΕΙΡΟΥΡΓΙΚΉ: με 4 ιατρούς ΕΣΥ. 
ΟΓΚΟΛΟΓΙΚΟ: με 1 ιατρό ΕΣΥ και 1 με παροχή υπηρεσιών μία φορά την εβδομάδα.
Μ.Τ. Νεφρού με 2 ιατρούς ΕΣΥ, οι οποίοι καλύπτουν και όμορες δομές. Στα πρόσφατα εγκαίνια την μονάδας της Ιστιαίας, παραβρέθηκε αποσπασμένος επί 4ημέρου ο ένας εξ αυτών, για να γίνουν τα εγκαίνια. 
ΑΞΟΝΙΚΟΣ τομογράφος λειτουργεί με 2 ιατρούς ΕΣΥ και τις περισσότερες ημέρες το μήνα με εταιρεία ιδιωτών, όπως γίνεται και σε πολλά  νοσοκομεία της Ελλάδας. 
Μαγνητικός τομογράφος, με τη σύμπραξη ενός ιδιώτη με παροχή υπηρεσιών.
1. Την περίοδο Νοέμβριος 2024 –Ιούνιος 2026 , σε ενάμιση χρόνο, έγιναν 207 απογευματινά χειρουργεία στο νοσοκομείο μας.
Αν λειτουργούσε μία ακόμα χειρουργική αίθουσα σε πρωινό ωράριο, η οποία απαιτεί 1 αναισθησιολόγο και 2-3 νοσηλευτές θα μπορούσαν να γίνουν 720 χειρουργεία το χρόνο.
Το υπουργείο υγείας με υπερηφάνεια ανακοινώνει επιτυχίες
1. Μείωση της λίστας χειρουργείων. Αυτό που όλοι κατάλαβαν από τα υπουργικά λεγόμενα είναι ότι τελικά μάλλον δεν υπήρχαν ασθενείς για να χειρουργηθούν.
1. Μείωση του χρόνου αναμονής ασθενών στο ΤΕΠ:  αποτελεί ίσως το μεγαλύτερο δείκτη ικανότητας των διοικητών των νοσοκομείων. Η εξαφάνιση των ασθενών από το χώρο του ΤΕΠ θα πρέπει να συνδυάζεται με την ασφαλή έξοδό του προς την οικεία του ή την εισαγωγή του στην προβλεπόμενη κλινική η οποία λειτουργεί με ιατρικό προσωπικό καθημερινά 30 ημέρες το μήνα. Αν αυτά εξασφαλιστούν, δηλαδή αν υπάρχει στα ΤΕΠ το κατάλληλο εξειδικευμένο προσωπικό στην επειγοντολογία και την διαλογή ασθενών και υπάρχουν κλινικές με γιατρούς που εφημερεύουν καθημερινά όλο το μήνα, τότε να μιλήσουμε και για χρόνο αναμονής.
1. Απογευματινά χειρουργεία χωρίς πληρωμή από τον ασθενή: τα μαθηματικά του υπουργού ήταν πολύ προχωρημένα για το μυαλό μας. Μάλλον αυτό που θα έπρεπε να τονίσει είναι η συμβολή της αύξησης των πρωινών χειρουργείων στην μείωση της λίστας. Αυτό που διατυμπανίζουμε τόσο καιρό και που μπορεί να το καταλάβει ο καθένας μας. Τα 207 απογευματινά χειρουργεία που έγιναν είναι πολύ λιγότερα από τα 720 που θα μπορούσαν να γίνουν με τη λειτουργία μιας χειρουργικής αίθουσας ακόμη στο νοσοκομείο μας. Και φυσικά δεν θα χρειαζόταν να πληρώσει κανείς ασθενής για απογευματινό επί πληρωμή χειρουργείο. Αυτό όμως δεν ευνοεί την ιδιωτικοποίησηo ούτε τις ανισότητες.
1. Κάνουμε προκηρύξεις αλλά δεν έρχονται γιατροί. Αυτή είναι η καραμέλα των διοικούντων.
· Αυξήστε τους μισθούς. 
· Βάλτε τους γιατρούς στα βαρέα και ανθυγιεινά. 
· Σεβαστείτε τους γιατρούς που τόσα χρόνια βάζουν πλάτη σε ένα ΕΣΥ που το έχουν αφήσει στην τύχη του. Δεν μπορούν 50χρονοι και 60χρονοι να εκτελούν χρέη και ειδικευόμενου. Σεβαστείτε το έργο και την ηλικία τους. Εσείς πρέπει να φέρετε πίσω αυτούς που διώξατε στο εξωτερικό, αυτούς που εξωθήσατε από το ΕΣΥ. 
· Είναι υποχρέωσή σας να φέρετε νέους ηλικιακά γιατρού στο γερασμένο ΕΣΥ. 
· Πόσο δύσκολο είναι να καταλάβετε ότι ο γιατρός είτε παλαιός είτε νέος χρειάζεται σεβασμό, ομαλές συνθήκες εργασίας, ποιότητα ζωής, επιστημονική εξέλιξη, ασφάλεια που προέρχεται από μια κλινική με ισχυρή διοίκηση και ομαδικότητα και πάνω από όλα αξιοπρέπεια. 
· Τα οικονομικά κίνητρα για την πλήρωση άγονων θέσεων δεν θα φέρουν προσλήψεις γιατί δεν παρέχουν ασφάλεια και αξιοπρέπεια στο γιατρό. 
· Μόνο μαζικές προσλήψεις με στόχο τη στελέχωση κλινικών, τη μείωση της υπερεφημέρευσης και των εσωτερικών και όχι μόνο μετακινήσεων για κάλυψη αλλότριων αναγκών, την χρησιμοποίηση εξειδικευμένου ιατρικού προσωπικού στις διακομιδές, την ενίσχυση των ΤΕΠ με ιατρούς με εξειδίκευση στο επείγον (κυρίως γενικούς γιατρούς που ήταν και η αρχική ιδέα της δημιουργίας της ειδικότητας αυτής). 
· Τα παρεχόμενα οικονομικά κίνητρα και η ανάμειξη δημόσιου και ιδιωτικού τομέα στην ουσία  οδηγούν σε ιατρούς πολλών ταχυτήτων, ενώ οι παροχές από ιδιώτες θα οδηγήσουν σε προσλήψεις που θα θυμίζουν ποδοσφαιρικές μεταγραφές και διεκδικήσεις μεταξύ νοσοκομείων και νομών, ανάλογα με την μεγαλύτερη προσφορά. Αυτά δεν σχετίζονται με την έννοια της δημόσιας υγείας. Είναι μια παραδοχή της αδυναμίας των κυβερνώντων να στηρίξουν το ΕΣΥ, ή κατά άλλους η απόδειξη της ιδιωτικοποίησης ως στόχος των επιλογών ή μη επιλογών των διοικούντων. 
· Αυξήστε τον προϋπολογισμό της υγείας στα επίπεδα της Ε.Ε. Τόσα χρόνια κανείς δεν έκανε τίποτα. Κανείς δεν προέβλεψε, δεν κατάλαβε, δεν οραματίστηκε για το τι έρχεται. Κανείς στην ουσία δε νοιάστηκε. Και όλοι ζητούν την ψήφο μας. 
Είμαστε εδώ για να λέμε αλήθειες. Η πολιτική για την υγεία είναι αποσπασματική, ψηφοθηρική, χωρίς μελέτη, χωρίς προγραμματισμό και δύσκολες αποφάσεις. Απομακρύνεται από την κοινωνική πρόνοια και οδεύει στην ιδιωτικοποίηση. Μια ιδιωτικοποίηση που δεν θα ωφελήσει τους ασθενείς, αλλά μακροπρόθεσμα ούτε τους περισσότερους ιατρούς, δημόσιους και ιδιώτες. Η διαφθορά ανθίζει στα σημεία επαφής του δημόσιου με τον ιδιωτικό τομέα. Χωρίς έλεγχο. Χωρίς δικλείδες ασφάλειας. Ο υπουργός αγνοεί επίσημα στοιχεία της ΕΛΣΤΑΤ και της Ευρωπαϊκής Επιτροπής και μιλά για μίζερους, που είναι πλούσιοι και δεν το ξέρουν και για αναβάθμιση του ΕΣΥ και της υγείας του ελληνικού λαού. Οψόμεθα. 

